کابل (آن لائن) اوغانستان نا دارلحکومت کابل اٹ اوغان نائب صدر امر اللہ صالح خودکش جلہو اسے ٹی کلہ بچا۔ قافلہ ٹی اوار دہ بندغ تپاخت و گاٹ آتون اوار پانزدہ بندغ ٹھپی مسر۔ درملکی خبر رساں ادارہ نا رداٹ اوغان وزارت وزارت داخلہ نا کنڈآن جاری مروک آ بیان اٹ پاننگانے کہ کابل نا علاقہ تیمانی ٹی نائب صدر امرللہ صالح نا قافلہ آ خودکش جلہو کننگا وخت اس کہ جلہو اٹ او معجزانہ وڑاٹ رکھوک مس۔ قافلہ جلہو اٹ دہ بندغ زوال و پانزدہ ٹھپی مسر۔ خود کش جلہو گیر نائب صدر ءِ دا وخت آ نشانہ کننگ نا کوشست کرے ہراتم او دفتر آ ہننگ کن اُرا غان پیش تماسُس۔ خودکش جلہو آن پد سکیورٹی فورس آک علاقہ ءِ گھیرہ کریر و ٹھپی تون اوار لاش تے ہسپتال آ گدریفنگ تون اوار جلہو نا جاست و پاست ءِ بنا کرینو۔ اوغان نائب صدر نا قافلہ غا خودکش جلہو ہنداخس خطرناک ئس کہ داپار ایپار نا دکان و سڑک آتیا سلوک آ گاڈیک بھس مسر۔ ایلو کنڈ آ دا وخت اسکان ہچ ءُ گروپ اس جلہو نا زمواری ءِ امنا کتنے۔
